Document ID: 32006L0037

DIREKTIVA KOMISIJE 2006/37/ES
z dne 30. marca 2006
o spremembi Priloge II k Direktivi 2002/46/ES Evropskega parlamenta in Sveta glede vključitve nekaterih snovi
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive 2002/46/ES Evropskega parlamenta in Sveta z dne 10. junija 2002 o približevanju zakonodaj držav članic o prehranskih dopolnilih (1), in zlasti člena 4(5) Direktive,
po posvetovanju z Evropsko agencijo za varnost hrane,
ob upoštevanju naslednjega:
(1)
Direktiva 2002/46/ES določa vitamine in minerale ter oblike, v katerih se lahko le-ti uporabljajo za proizvodnjo prehranskih dopolnil.
(2)
Navedene vitaminske in mineralne snovi, ki jih je ocenila Evropska agencija za varnost hrane (v nadaljevanju „Agencija“) in so bile pozitivno znanstveno ocenjene, je treba vključiti v prilogi k Direktivi 2002/46/ES.
(3)
Agencija je pred kratkim izdala in objavila pozitivno znanstveno oceno za nekatere vitamine in mineralne snovi.
(4)
Primerno je zamenjati naslov skupine „folna kislina“, da se upošteva vključitev drugih oblik folata v Prilogo II k Direktivi 2002/46/ES.
(5)
Direktivo 2002/46/ES je zato treba ustrezno spremeniti.
(6)
Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO DIREKTIVO:
Člen 1
Priloga II k Direktivi 2002/46/ES se spremeni, kakor je navedeno v Prilogi k tej direktivi.
Člen 2
1. Države članice sprejmejo zakone in druge predpise, potrebne za uskladitev s to direktivo, najpozneje do 30. aprila 2007. Komisiji takoj posredujejo besedila navedenih predpisov ter primerjalno tabelo med navedenimi predpisi in to direktivo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 3
Ta direktiva začne veljati dvajseti dan po objavi v Uradnem listu Evropskih unije.
Člen 4
Ta direktiva je naslovljena na države članice.
V Bruslju, 30. marca 2006

Labels: 0
3
17